သင်ခန်းစာ (၂)

ကျရှုံးခြင်း

ဧပြီလ ၂ - ၈

ဥပုသ်နေ့မွန်းလွဲပိုင်း ဧပြီလ ၂ ရက်

ဖတ်ရန်ကျမ်းချက်များ။ က၊ ၃။ ၂ ကော၊ ၁၁း၃။ ဗျာ၊ ၁၂း၇-၉။ ယောဟန် ၈း၄၄။ ရောမ၊ ၁၆း၂ဝ။ ဟေဗြဲ ၂း၁၄။ ၁တိ ၂း၁၄၊၁၅။

အလွတ်ကျမ်းချက်

 ‘‘သင်နှင့်မိန်းမကိုလည်းကောင်း၊ သင်၏အမျိုးအနွယ်နှင့် မိန်းမ၏ အမျိုး အနွယ် ကိုလည်းကောင်း၊ ငါသည်ရန်ငြိုးဖွဲ့စေမည်။ သူသည်သင်၏ခေါင်းကိုကြိတ်လိမ့်မည်၊ သင်သည်သူ၏ဖနောင့်ကို ကြိတ်လိမ့်မည်ဟု မိန့်တော်မူ၏’’ (ကမ္ဘာဦးကျမ်း၊ ၃း၁၅)။

 ဧဒင်ဥယျာဉ်အတွင်း ဘုရားရှင်သည် ကျွန်ုပ်တို့၏မိဦးဖဦးတို့ကို ပေးသမျှ လက်ဆောင်တိုင်းတွင် သတိပေးချက်ပါရှိသည်။ ‘‘ထာဝရအရှင် ဘုရားသခင်ကလည်း၊ ကောင်းမကောင်းကိုသိကျွမ်းရာအပင်မှတစ်ပါး၊ ထိုဥယျာဉ်၌ ရှိသမျှသော အပင်တို့၏ အသီးကို သင်သည်စားရသောအခွင့်ရှိ၏။ သို့သော် ကောင်းမကောင်း သိကျွမ်းရာ ထိုအပင်၏အသီးကိုကား မစားရ။ စားသောနေ့တွင် ဧကန်အမှန်သေရမည်ဟု လူကို ပညတ်ထားတော်မူ၏’’ (က၊ ၂း၁၆၊ ၁၇)။ ယင်းသတိပေးခြင်းသည် ကောင်းမကောင်း သိကျွမ်းရာအပင်၏ အသီးကိုမစားရန် တားမြစ်ထားခြင်းဖြစ်သည်။ (က၊ ၂း၁၆၊၁၇) ကောင်းသော အရာကိုသိနေသည့်တိုင် မကောင်းသောအရာများကို သိရန်မလိုအပ်ပါ။

 အဘယ်ကြောင့် မသိသင့်မသိထိုက်ကြောင်းကို ကျွန်ုပ်တို့နားလည် သဘောပေါက်ပါ၏လား။

 နားမထောင်ခြင်းသည် သေခြင်းအဆုံးအထိရောက်နိုင်ကြောင်းကို သတိပေးခဲ့သည် (က၊ ၂း၁၇)။ ၎င်းသတိပေးချက်မှာ ပြည့်စုံခဲ့သည်။ သူတို့ အမှန်သေလိမ့်မည် (က၊ ၃း၁၉)။ ဧဒင်ဥယျာဉ်ထဲ၌ ရှိသောအသီးမှန်သမျှကို မစားရတော့သည့်အပြင် ဥယျာဉ်တော်မှ နှင်ထုတ်ခံလိုက်ရသည် (က၊ ၃း၂၄)။ သူတို့ကို အပြစ်သားအနေဖြင့် ထာဝရအသက်ကိုပေးရန် လုံးဝမဖြစ်နိုင်တော့ပါ (က၊ ၃း၂၂)။

 မည်သို့ပင်ရှိပါစေ၊ ယင်းအကျပ်အတည်းထဲမှ မျှော်လင့်ခြင်းကို ရရှိနိုင်ခဲ့သေးသည် (က၊ ၃း၁၅)။ ရှေ့ပြေးဧဝံဂေလိ သို့မဟုတ် ပထမဦးဆုံး ဧဝံဂေလိကတိတော်ပင်ဖြစ်သည်။ မှန်ပါသည်။ ယင်းကျမ်းချက်သည် ပထမဦးဆုံးဧဝံဂေလိကတိတော်အဖြစ် သမ္မာကျမ်းစာ၌တွေ့ရသည်။ လူသားများကျဆုံးသွားသော်လည်း ဘုရားသခင်မှ လွတ်မြောက်ရာလမ်းကို စီစဉ်ပေးထားခြင်းပင်ဖြစ်သည်။

တနင်္ဂနွေနေ့ ဧပြီလ ၃ ရက်

ရှေးမြွေဟောင်းနဂါးကြီး

 က၊ ၃း၁။ ၂ကော၊ ၁၁း၃ နှင့် ဗျာ၊ ၁၂း၇-၉ ကိုဖတ်ပါ။ မြွေကြီးသည် မည်သူဖြစ်သနည်း။ ဧဝကိုမည်သို့လှည့်ဖြားသွေးဆောင်ခဲ့သနည်း။

--------------------------------------------------------------------------------------------------

 ကျမ်းချက်မှ ‘‘မြွေ’’ နှင့်စတင်ခဲ့သည်။ စကားစုတစ်ခုလုံးကို အထူးပြုသောစကားဖြစ်သည်။ ‘‘မြွေ’’ ဟူသည့်စကားလုံးသည် ဝါကျ၏ ပထမဦးဆုံး စကားလုံးဖြစ်သည်။ ‘‘မြွေ’’ ဟုအတိအကျရေးသားထားသည်။ မြွေဖြစ်သည်ကို သေချာကြောင်း ပြသည်။ ဖတ်ရှုရသူများက ‘‘မြွေ’’ သည် မည်သူမည်ဝါဖြစ်ကြောင်း သိရှိထားသည်။ အခန်းကြီးတစ်ခုလုံး၏ ပထမဦးဆုံး စကားလုံံးဖြစ်နေသည်မှာ သေချာပါသည်။

 သမ္မာကျမ်းစာမှ မြွေကိုဘုရားသခင်၏ရန်သူဟု အတိအလင်း ရေးသားထားသည် (ဟေရှာ၊ ၂၇း၁)။ တိတိကျကျအားဖြင့်ခေါ်သောအမည်မှာ ‘‘စာတန်နတ်ဆိုး’’ (ဗျာ၊ ၁၂း၉)။ ထိုနည်းတူစွာ အရှေ့ပိုင်းတိုင်း ယဉ်ကျေးမှုအရ မြွေကို မကောင်းဆိုးဝါး၏တန်ခိုးဟု သတ်မှတ်ယုံကြည်ကြသည်။

 ‘‘စာတန်သည် မိမိ၏အဖျက်အမှောက်လုပ်ရပ်ကို လုပ်ဆောင်ရန် မြွေကိုရွေးချယ်အသုံးပြုခဲ့သည်။ ရည်ရွယ်ချက်မှာ လိမ်လည်ရန်အတွက်ဖြစ်သည်။ ထိုအချိန်၌ မြွေသတ္တဝါသည် အပါးနပ်ဆုံးနှင့် အလှပဆုံးသတ္တဝါဖြစ်ခဲ့သည်။ အတောင်ပံရှိခဲ့သည်။ လေတွင်ပျံသန်းစဉ် နေရောင်ခြည်အောက်၌ အရောင်မျိုးစုံကို ထုတ်လွတ်ပျံသန်းတတ်သည်။ ရွေရောင်အဆင်းနှင့်လှပ၍ ရင်သပ်ရှုမောစရာ လှပသောကမ္ဘာသတ္တဝါကြီးဖြစ်သည်။’’ အယ်လင်ဂျီဝှိုက်၊ ရှေးဘိုးဘေးနှင့်ပရောဖက်များ စ. ၅၃.

 နတ်ဆိုးအကြောင်းကို မည်သို့မည်ပုံရှိကြောင်း သမ္မာကျမ်းစာမှ ဖော်ပြခြင်း မရှိခဲ့ပါ။ နှုတ်ကပတ်ကျမ်းစာတော်မှ ဖော်ပြချက်မှာ စာတန်သည် မည်ကဲ့သို့သော၊ မည်သည်နှင့်တူပါသည်ဟူသော ပုံပန်းသဏဥာန်ကို ဖော်ပြ၍ မထား၊ လူသားကို အမြဲတစေဒုက္ခပေးမည့် အမှောင်ထုဘက်မှသူသာ ဖြစ်ကြာင်း ဖော်ပြလေ့ရှိသည်။ မြွေသည်မိမိကိုယ်ကို ဘုရားရှင်၏ရန်သူဟူ၍ အမြင်မရှိစေခဲ့ပါ။ ဘုရားရှင်၏ မိန့်တော်မူချက်စကားတော်ကိုပင် သံယောင်လိုက်ဆိုနေသေးသည်။ ထောက်ခံပေးနေ သလိုမျိုး ဟန်ဆောင်လိုက် ပြောပေးခဲ့သည်။ ရှေးအခါမှစ၍ စာတန်သည် ဘုရားရှင်၏ နှုတ်တော်ထွက် စကားကို သံယောင်လိုက်ဆိုပြီး နှုတ်ထွက်စကားတော်ကို အသုံးပြုကာ ယခုကာလအဆုံးပိုင်းတွင် လိမ်လည် လှည့်ဖြားနေလိမ့်မည်ဖြစ်သည် (မဿဲ ၄း၆)။

 မြွေသည်မိန်းမနှင့်တွေ့တွေ့ခြင်း အငြင်းအခုံပြုလုပ်သည်မဟုတ်၊ သူမ၏ယုံ ကြည်နေသော ဘုရားရှင်၏စကားကိုသာသုံးပြီး မေးခွန်းထုတ်မေး ခဲ့သည်။ နောက်ဆုံးမှ မြွေသည်မေးခွန်းတစ်ခုမေးခဲ့သည်။ ‘‘ဘုရားပြောသလား’’ (က၊ ၃း၁) ဟူ၍ဖြစ်သည်။

 သို့ဖြစ်၍ အစကပင် ယင်းသတ္တဝါသည် မည်မျှပါးနပ်စဉ်းလဲသည်ကို ကျွန်ုပ်တို့မြင်တွေ့ရပြီဖြစ်သည်။ သူ၏လုပ်ဆောင်ချက်များကိုလည်း မြင်တွေ့ ရသည်။

 စာတန်သည် အပြစ်မရှိသေးသောအာဒံနှင့်ဧဝကို လိမ်လည်လှည့်ဖြား နိုင်ခဲ့လျှင် ကျွန်ုပ်တို့ကိုဆိုလျှင် ပြောစရာလိုဦးမည်လား။ စာတန်၏လိမ်လည် လှည့်ဖြားမှုကို အကောင်းဆုံး ကျွန်ုပ်တို့မည်သို့ ကာကွယ် နိုင်မည်နည်း။

တနင်္လာနေ့ ဧပြီလ ၄ ရက်

တားမြစ်ထားသောအသီး

 က၊ ၂း၁၆၊ ၁၇ နှင့် က၊ ၃း၁-၆ ကိုဖတ်ပါ။ (ယောဟန် ၈း၄၄ ကိုလည်းဖတ်ပါ) အာဒံကိုဘုရားသခင်မိန့်တော်မူခဲ့သော စကားတော်နှင့် မြွေမှမိန်းမကိုပြောသောစကားကို နှိုင်းယှဉ်ကြည့်ပါ။ မည်သို့ကွာဟချက်ရှိခဲ့ သနည်း။ ကွာဟချက်၏အဓိပ္ပာယ် မည်သို့ရှိခဲ့သနည်း။

--------------------------------------------------------------------------------------------------

 ဘုရားရှင်မှ အာဒံကိုပြောသောစကားတော်နှင့် မြွေမှဧဝကို ပြောသောစကားသည် အပြိုင်သွားနေခဲ့ပါသည်ကို မှတ်သားပါ (က၊ ၂း၁၆၊ ၁၇)။ မြွေသည် ဘုရားရှင်၏ ပြောဆိုမိန့်မှာချက်အပေါ် ကိုယ်စားဝင်ရောက် နေရာယူကာ လိမ်လည်လျှင် အခြားနည်း လမ်းထက်ပို၍ကောင်းမည်ကို အသေအချာသိထားသည်။ ပထမဦးဆုံး မေးခွန်းဖြင့်သာ စတင်လှည့်ဖြားခဲ့သည်။ မိန်းမသည် ဘုရားရှင်ကို အထင်လွဲ သွားစေရန်နည်းလမ်းကို မြွေကအသုံးပြု ခဲ့သည်။ နောက်ဆုံး၌စာတန်သည် ဘုရား၏ သဘောထား အကြောင်းနှင့် ဆိုင်သော မေးခွန်းကိုပြောင်ပြောင်တင်းတင်းပင် မေးခွန်း ထုတ်လာခဲ့သည်။

 စာတန်သည် အကြောင်းအရာနှစ်ခုဖြင့် ဘုရားရှင်ကိုတိုက်ခိုက်သည်။ သေခြင်းနှင့်ကောင်းမကောင်း ကိုသိနိုင်သော ဥာဏ်ပညာအသိအကြောင်းပင်ဖြစ်သည်။ ဘုရားသခင်သည် အဘယ်ကြောင့် သေခြင်းအကြောင်းကို တည့်တည့်ကြီးဖွင့်ပြော မိန့်ဆိုရသနည်း (က၊ ၂း၁၇)။ စာတန်သည် တစ်ဖက်မှ လုံးဝမသေရဟု ‘‘လူသည်အစဉ်သေရမည်မဟုတ်’’ (က၊ ၃း၄)။ ဘုရားရှင်သည် အာဒံကို အသီး မစားရန်တားမြစ်ထားစဉ် (က၊ ၂း၁၇) စာတန်သည် ထိုအသီးကိုစားသာစားရန် တိုက်တွန်းအားပေးကာ စားလျှင် ဘုရားသခင်နှင့်တန်းတူဖြစ်မည်ဟု လိမ်လည်ပြောဆို၏ (က၊ ၃း၅)။

 စာတန်သည် ထာဝစဉ်သေမျိုးမဖြစ်ခြင်းနှင့် ဘုရားသခင်နှင့်တန်းတူ တူညီ မည်အဖြစ်ကို ရှေ့တန်းတင်ပြောကာ ဧဝအား အသီးကိုစားသာ စားရန် နှစ်သိမ့်ခဲ့သည်။ သိပ်မကြာသောအချိန်မှာပင် မိန်းမသည် ဘုရား၏ တားမြစ်ခြင်းကိုနားမထောင်၊ တားမြစ်ထားသောအသီးကိုစားရန် ဆုံးဖြတ်လိုက်သည်။ စိတ်ထဲ၌ ဘုရားသခင် မရှိလျှင်လည်း မိမိကိုယ်ကိုသာ အားကိုးမည်ဟု အထင်ရောက်သွားသည်။ သမ္မာကျမ်းစာမှ ထိုအတောအတွင်း အခြေအနေကို ဖေါ်ပြပေးထားသည်။ ဧဝကိုယ်တိုင် ဘုရားသခင်၏ ဆိုလိုခြင်း သဘောကိုလည်းကောင်း၊ အသီး၏အဆင့်အတန်း အရည်အသွေးကို လည်းကောင်း ရေရွတ်တွေးတောခဲ့သည်။ ထိုအပင်သည် စားဖွယ်ကောင်း၊ အဆင်းလှ၊ ပညာတိုးပွားနှစ်သက်ဖွယ်ကောင်းသော အပင်ဖြစ်ခြင်းဟု မိန်းမသည်မြင်လျှင် (က၊ ၃း၆)၊ ဘုရားသခင်သည် မိမိ၏ဖန်ဆင်းခြင်းကို မှတ်ချက်ချသောစကားအား ပြန်၍သတိရပါ။ ကောင်းသည်ကို ဘုရားသခင် မြင်၍ (က၊ ၁း၄)။

 ‘‘လူသည်မသေနိုင်’’ နှင့် ဘုရားသခင်နှင့်တန်းတူဖြစ်မည်ဟူသော စုံစမ်း လှည့်ဖြားခြင်းနှစ်မျိုးသည် ရှေးအီဂျစ်လူမျိုးများနှင့် ဟေလသလူမျိုးတို့၏ ဘာသာ ရေးဝါဒသို့ အမြစ်စွဲကျန်သွားသည်။ ထိုမသေလိုသော အယူအဆဝါဒကို စွဲလမ်းလျက် ဘုရားနှင့်တူညီတန်းတူဖြစ်ရန် ရှာကြံကြသည်။ နောက်ပိုင်းတွင် ထိုအယူဝါဒမျိုးသည် ခရစ်ယာန်ယဉ်ကျေးမှုအတွင်း စိမ့်ဝင်လာကာ ယခုတွင် ဝိညာဉ်မသေနိုင်ဆိုသော သွန်သင်မှုများပေါ်ပေါ်ထင်ထင် သွန်သင်နေကြသည်။

 ယနေ့ခေတ်ဝိညာဉ်မသေနိုင်ဟု သွန်သင်သောယုံကြည်ချက်ကို ဆင်ခြင်ပါ။ လူသား၏ သဘာဝနှင့် သေခြင်းအကြောင်းဖြင့် ကြီးကျယ်သော လိမ်လည် လှည့်ဖြားမှု ရှိ‌နေပါသလား။

အင်္ဂါနေ့ ဧပြီလ ၅ ရက်

ထာဝရဘုရားကိုပုန်းရှောင်ခြင်း

 က၊ ၃း၇-၁၃ ကိုဖတ်ပါ။ အာဒံနှင့်ဧဝတို့သည် အဘယ်ကြောင့် ဘုရားသခင်ကိုရင်မဆိုင်ရဲဘဲ ပုန်းရှောင်ကြရသနည်း။ အဘယ်ကြောင့်ဟူသော မေးခွန်းကိုမေးရသနည်း။ အာဒံနှင့်ဧဝတို့သည် သူတို့၏အပြုအမူအတွက် မည်သို့ဆင်ခြင်ပေးရန် ကြံစည်သနည်း။

--------------------------------------------------------------------------------------------------

 အပြစ်ပြုပြီးသည်နောက် အာဒံနှင့်ဧဝတို့သည် အဝတ်အချည်းစည်း ဖြစ်ကြောင်း သတိပြုမိကာ မိမိတို့၌ရှိသော ဘုန်းတော်ဝတ်ရုံပျောက်ကွယ် သွားသည်။ ဘုန်းတော်ဝတ်ရုံသည် ဘုရားရှင်တည်ရှိနေကြောင်းကို ရောင်ပြန်ဟပ်နေပါသည်။ (ဆာ၊ ၈း၅ ကို ဆာ၊ ၁ဝ၄း၁၊၂ နှင့်နှိုင်းယှဉ် ကြည့်ပါ) ဘုရားသခင်၏ပုံသဏဥာန်တော်ကို အပြစ်၏တိုက်ခိုက်ခြင်းခံရတော့ သည်။ သမ္မာကျမ်းစာ၌ သူတို့သည် မိမိတို့ဝတ်ဖို့ရန် ခါးစည်းကိုလုပ်ကြ၏ (က၊ ၃း၇)။ ဖန်ဆင်းရှင်ဘုရားကို အလွန်ထိခိုက်စေသည် (က၊ ၁း၇၊ ၁၆၊ ၂၅)။ မိမိကိုယ်ကိုဖုံးအုပ်ခြင်းသည် ဖန်ဆင်းရှင်ကိုပစ်ပယ်ပြီး မိမိ၏သဘောနှင့် ဝင်ရောက်နေရာယူလိုက်ခြင်း နှင့်တူတော့သည်။ ပြုသောအပြစ်အတွက် မိမိတို့ ကိုယ်ကိုဖုံးအုပ်ထားချင်ကြသည်။ ထိုသို့ပြုခြင်းသည် ရှင်ပေါလုသွန်သင် ထားသော အကြောင်းအရာများမှ ကယ်တင်ခြင်းကို အလုပ်၊ အကျင့်ဖြင့် ရယူလိုသည့် သဘောပင်ဖြစ်သည် (ဂလာတိ၊ ၂း၁၆)။

 ဘုရားရှင်သည် အနီးသို့ချဉ်းကပ်လာသောအချိန်သိနေလျက် မေးခွန်း တစ်ခွန်းမေးသည်။ သင်တို့အဘယ်မှာရှိသနည်း (က၊ ၃း၉)။ ကာဣနကို မေးမည့် မေးခွန်းမျိုးပင်ဖြစ်သည် (က၊ ၄း၉)။ အမှန်မှာ ဘုရားရှင်သည် မေးခွန်း၏အဖြေကို ကြိုတင်သိပြီးသားဖြစ်သည်။ သို့သော် ကိုယ်တော်၏ မေးခွန်းသည် အပြစ်ကြောင့် အကျိုးဆက်ရှိလာကြောင်းကို ဖေါ်ပြလိုသော သဘောဖြစ်သည်။ လူတို့မည်သည့် အလုပ်ကိုလုပ်ခဲ့ကြောင်း သိစေလိုသော မေးခွန်းမျိုးဖြစ်သည်။ တစ်ချိန်တည်းမှာပင် နောင်တရစေရန်နှင့် ကယ်တင်ခြင်း လမ်းသို့ ပြန်လှည့်ရန် အတွက်ဖြစ်သည်။ လူသားများအပြစ်ပြုသည်နှင့် တစ်ပြိုင်နက် ဘုရားရှင်သည် သူတို့အတွက် ရွေးနုတ် ကယ်တင်ခြင်းအလုပ်ကို လုပ်ဆောင်တော့သည်။

 အားလုံးခြုံ၍ကြည့်လျှင် တရားစစ်ဆေးခြင်းအမှုကို စတင်သည့် သဘောအတိုင်း မေးမြန်းစစ်ဆေးမှုကို စတင်ခဲ့တော့သည် (က၊ ၃း၉)။ အပြစ်ချမှတ်ရန်အတွက် (က၊ ၃း၁၄-၁၉) သို့အပြင် လူသားများနောင်တ ရရန်လည်း တိုက်တွန်းနှိုးဆော်ပေးနေသည်။ ထိုနောင်တသည်သာလျှင် ကယ်တင်ခြင်းကိုရရှိစေနိုင်ပါမည် (က၊ ၃း၁၅)။ ယင်းအမှန်တရားသည် ကျမ်းစာတစ်အုပ်လုံးမှ အမှန်တရားဖြစ်သည်။

 ပထမဦးစွာ အပြစ်သားဖြစ်လာသောသူတို့ဖြစ်သည့် အာဒံနှင့်ဧဝသည် အပြစ်ဒဏ်ခံရမည်ကို ရှောင်ကြသည်။ အခြားသူအပေါ်အပြစ်ဖို့ချင်ကြသည်။ ဘုရားရှင် မေးသောမေးခွန်းကို အာဒံပြန်တုံ့ပြန်ရာ၌ ကိုယ်တော်ပေးသော မိန်းမကြောင့် ဟုခေါင်းရှောင်သည် (က၊ ၃း၁၂)။ သူမကြောင့်ဟုအပြစ်တင်သည်။ သူမ၏အပြစ်ကြောင့်၊ အမှားကြောင့်ဟုဆိုရာ ဘုရားရှင်သည် သူ့အား ပေးသောကြောင့် ဘုရားရှင်၏ အမှားဖြစ်သည်ဟု ပြောသည်နှင့်တူနေသည်။ ဧဝကမူ သူမအားလှည့်ဖြားသော မြွေအပေါ် အပြစ်ဖို့သည်။ ဟေဗြဲ စကားတစ်လုံးဖြစ်သည့် ‘‘နာဆျှာ’’ သည် ‘‘လှည့်ဖြား’’ သည်ဟု အဓိပ္ပာယ်ရှိသည် (က၊ ၃း၁၃)။ အနက်ပြန်ဆိုလျှင် လူတစ်ဦးတစ်ယောက်ကို မမှန်မကန်သောမျှော်လင့်ချက်မျိုးကိုပေးသည်။ လှည့်ဖြားသည်။ မိမိလုပ်နေ သောအလုပ်သည် မှန်သည်ဟုယုံကြည်အောင် တိုက်တွန်းသောလုပ်ဆောင်ခြင်း မျိုးကိုဆိုလိုသည်။ (၄ရာ၊ ၁၉း၁ဝ။ ဟေရှာ ၃၇း၁ဝ။ ယေရမိ၊ ၄၉း၁၆)။

 အာဒံသည် မိန်းမကိုအပြစ်ဖို့သည်။ သူမ ထိုအသီးကိုသူ့အား ပေးသောကြောင့်ဟုဆိုသည်။ (မှန်သင့်သလောက်မှန်နေပါသည်။) ဧဝကမူ မြွေကိုအပြစ်ဖို့သည်။ မြွေသည်သူမကိုလှည့်ဖြား၍ သူမနားယောင်ရသည်။ (မှန်သင့်သလောက်မှန်နေပြန်သည်။) သို့သော်အဆုံးမှာ သူတို့အားလုံး အပြစ်ရှိနေသည်ဖြစ်သည်။

 သင်သည် သူတစ်ပါးကိုအပြစ်ဖို့တတ်ပါသလား။ ကျွန်ုပ်တို့သည် ဆင်ထားသောထောင်ချောက်အတွင်း မည်မျှလွယ်ကူစွာ သက်ဆင်းနိုင်သနည်း။

ဗုဒ္ဓဟူးနေ့ ဧပြီလ ၆ ရက်

မြွေ၏ကြမ္မာဆိုး

 ‘‘သင်နှင့်မိန်းမကိုလည်းကောင်း၊ သင်၏အမျိုးအနွယ်နှင့်မိန်းမ၏ အမျိုးအနွယ်ကိုလည်းကောင်း ငါသည်ရန်ငြိုးဖွဲ့စေမည်။ သူသည်သင်၏ ခေါင်းကိုကြိတ်လိမ့်မည်။ သင်သည်သူ၏ဖနောင့်ကိုကြိတ်လိမ့်မည်ဟု မိန့်တော်မူ၏’’ (က၊ ၃း၁၅)။ မြွေကိုဘုရားရှင်မည်သို့မိန့်တော်မူခဲ့သနည်း။ ဖေါ်ပြပါကျမ်းချက်၏ ထိရောက်ချက်မည်မျှရှိသနည်း။

--------------------------------------------------------------------------------------------------

 ဘုရားရှင်သည် မိမိ၏တရားစီရင်ခြင်းကို မြွေအပေါ်၌စတင်ခဲ့သည်။ အကြောင်းမှာ သူသည်အဖြစ်အပျက်တစ်ခုလုံး၏ အခရာကျသောသူဖြစ်သည်။ မြွေသည် ကျိန်ခြင်းကို ခံရမည့်သူ သေချာနေပါသည်။ ဖန်ဆင်းခြင်းမှ အသက်ရှင်သောသတ္တဝါများကို ဖြစ်ပေါ်လာစေခဲ့သည်။ ကောင်းသည်ဟူ၍လည်း မှတ်ချက်ရှိသည်။ ကောင်းချီးမင်္ဂလာလည်းပေးခဲ့သည်။ တရားစီရင်မှုအပိုင်း၌ ‌ခြင်းသို့လမ်းတည်နေသည်။ သေခြင်းမကောင်းမှုဒုစရိုက်နှင့် အမင်္ဂလာများ ပါရှိလာသည်။ သို့သော် မျှော်လင့်စရာ ကယ်တင်ခြင်းအကြောင်းပါရှိလာသည်။ မြွေသည်မြေမှုန့်ကိုစားရသောအဖြစ်နှင့် ဒွန်တွဲလာခဲ့သည် (က၊ ၃း၁၄)။ လူသားအတွက်ကယ်တင်ခြင်း မျှော်လင့်ချက် ရောင်ခြည်သန်းလာခဲ့သည်။ အနာဂတ္တိစကားချက်မှ ကြိုတင်ပေါ်လွင်လာစေသည်။ အာဒံနှင့်ဧဝတို့ကို အပြစ်မပေးမီကပင် နောက်ဆက်တွဲလိုက်ပါလာမည့်မျှော်လင့်ချက်မှာ ဘုရားသခင်သည် သူတို့အား ကယ်တင်ခြင်းမျှော်လင့်ချက်ကိုပေးခဲ့ပြီ (က၊ ၃း၁၅)။ သူတို့သည် အလွန်အပြစ်ပြုမိခဲ့ပါသည်။ အပြစ်၏အကျိုးဆက်ကို ခံရမည်။ သေချာပါသည်။ သို့သော်လည်း သေချာသောမျှော်လင့်ချက်၊ ကယ်တင်ခြင်း မျှော်လင့်စရာကို အသေအချာရရှိထားခဲ့သည်။

 က၊ ၃း၁၅ ကို ရောမ၊ ၁၆း၂ဝ။ ဟေဗြဲ ၂း၁၄ နှင့် ဗျာ၊ ၁၂း၁၇ တို့ကို နှိုင်းယှဉ်လေ့လာပါ။ ကယ်တင်ခြင်းစီမံကိန်းသည် မည်သို့ရှိသနည်း။ ထို့အတူ အမှားအမှန်တိုက်ပွဲကြီးသည်လည်း ယင်းကျမ်းချက်များ၌ မည်သို့ ဖော်ပြသနည်း။

-----------------------------------------------------------------------------------

 က၊ ၃း၁၅ နှင့် ဗျာ၊ ၁၂း၁၇ တို့၏အပြိုင်ဖော်ပြချက်ကို မှတ်သား ထားပါ။ နဂါး (မြွေ) ရန်ငြိုးဖွဲ့သည်။ အမျိုးအနွယ် (ရာဇဝင်တစ်လျှောက် ရန်ငြိုးဖြစ်သည်) ဧဒင်ဥယျာဉ်တော်အတွင်းမှ မိန်းမနှင့်ဗျာဒိတ်ကျမ်း ၁၂း၁၇ မှမိန်းမအကြောင်း။ ရန်ငြိုးရန်စစစ်ပွဲသည် (အမှားအမှန်တိုက်လှန်ပွဲ) ဧဒင်ဥယျာဉ်သို့ရောက်ရှိလာခဲ့ပြီး လူသားများအပြစ်တွင်းကျဆင်းခဲ့သည်။ ထိုရန်ငြိုးကြီးသည် ကပ်ကာလအဆုံးအထိ ဖြစ်နေလိမ့်ဦးမည်ဖြစ်သည်။ မည်သို့ပင်ဆိုစေ စာတန်ကို ချေမှုန်းပစ်မည်ဟူသော ကတိတော်သည် ကနဦး ဧဒင်ဥယျာဉ်ကပင် စတင်ခဲ့ပြီးဖြစ်သည်။ စာတန်၏ဦးခေါင်းကို အမှုန့် ဖြစ်သည့်အထိကြိတ်လိမ့်မည်။ အသေးစိတ်ကိုဗျာဒိတ်ကျမ်းက ဆက်လက် သွန်သင်ထားသည်။ စာတန်၏သွားရာလမ်းအဆုံး (ဗျာ၊ ၂ဝး၁ဝ) သည် သေချာပြီဖြစ်သည်။ အစကပင် သေချာသောကိစ္စဖြစ်ပြီး လူသားများအတွက် မျှော်လင့်စရာမှာ ဒုက္ခအပေါင်းမှလွတ်ငြိမ်းရသောအခွင့် မကောင်းသော အတွေးအခေါ်မှ ဖြစ်လာသည့်အကြောင်းများအားလုံး အဆုံးသတ်သွားရမည်။ ထိုမျှော်လင့်ခြင်းသည် ယခုပင် ကျွန်ုပ်တို့ ဝေငှသက်သေခံနိုင်ပြီဖြစ်သည်။

 ဧဒင်ဥယျာဉ်မှ အပြစ်စတင်ဝင်ရောက်ချိန်မှာပင် ဘုရားသခင်သည် ကျွနု်ပ်တို့အတွက် ကယ်တင်ခြင်းစီမံကိန်းကြီးကို ချက်ချင်းဖေါ်ပြခဲ့ခြင်းကြောင့် စိတ်သက်သာရာရေစပါသလား။

ကြာသပတေးနေ့ ဧပြီလ ၇ ရက်

လူသားတို့၏ပန်းတိုင်အဆုံး

 က၊ ၃း၁၅-၂၄ ကိုဖတ်ပါ။ ကျဆုံးခြင်း၏အကျိုးဆက်အဖြစ် အာဒံ နှင့်ဧဝတို့ မည်သို့ဖြစ်ခဲ့ရသနည်း။

--------------------------------------------------------------------------------------------------

 မြွေကိုဘုရားရှင် စီရင်ခြင်းအပေါ်ကြည့်လျှင် ကျိန်ခြင်းတစ်ရပ်ဖြစ်သည် (က၊ ၃း၁၄)။ လူယောက်ျားနှင့်မိန်းမကိုမူ ထိုသို့မဟုတ်။ ‘‘ကျိန်ခြင်းအမင်္ဂလာ’’ ဟူသောစကားသည် တစ်ဖန် မြေကြီးကိုသာကျိန်ပြန်သည် (က၊ ၃း၁၇)။ သို့အတွက် လူယောကျ်ားနှင့်လူမိန်းမအတွက် ဘုရားရှင်အထူးအစီအစဉ် ရှိနင့်ပြီးဖြစ်သည်။ မြွေကိုသာချေမှုန်းနေခြင်းပင်ဖြစ်သည်။ မျှော်လင့်ချက်များ ပေးနေသော်လည်း မြွေအတွက်မပါရှိပါချေ။

 မိန်းမပြုသောအပြစ်သည် မြွေနှင့်ဆက်နွယ်နေ၍ ဘုရားရှင် စီရင်ချက်ချရာ၌ မိန်းမနှင့်မြွေကိုပူးတွဲစီရင်ချက်ချခဲ့သည်။ က၊ ၃း၁၆ သည် က၊ ၃း၁၅ နောက်ဆက်တွဲဖြစ်ရမည့်အစဉ်အတိုင်း မဟုတ်ခဲ့ပါ။ ထိုအနာဂတိ္တ စကားနှစ်ခုသည် ယှဉ်ပြိုင်ထားသည်။ က၊ ၃း၁၆ သည် မိန်းမအကြောင်းနှင့် ဆိုင်သော အနာဂတ္တိ စကားဖြစ်၍ က၊ ၃း၁၅ သည် မေရှိယကြွလာမည့် အနာဂတိ္တစကားဖြစ်သည်။ မိန်းမကို ဘုရားရှင်စီရင်ချက်၌ သားဖွားခြင်း ဝေဒနာပါသည်။ ကယ်တင်ခြင်းလမ်းစဉ်၌ မျှော်လင့်စရာအကြောင်း မြင်နိုင်သည်ဟု နားလည်ရသည် (၁တိ၊ ၂း၁၄၊ ၁၅ ကိုနှိုင်းယှဉ်ဖတ်ပါ)။

 လူယောက်ျားသည် ဘုရားသခင်၏စကားတော်ထက် မိန်းမ၏စကားကို နားထောင်ပြီးအပြစ်ပြုသောကြောင့် လူယောက်ျားအား ဖန်ဆင်းရာ၌အသုံးပြုသော မြေကြီးသည် အကျိန်ခံရတော့သည် (က၊ ၃း၁၇)။ ရလဒ်အနေဖြင့် လူယောက်ျားသည် ပင်ပန်းစွာလုပ်ကိုင်စားရမည် (က၊ ၃း၁၇-၁၉)။ နောက်၌ မိမိဖြစ်လာခဲ့သောမြေကြီးသို့ ပြန်သွားရမည်ဖြစ်သည် (က၊ ၃း၁၉)။ ဘုရားသခင်၏အစီအစဉ်မရှိလျှင် မည်သည့်အရာမျှဖြစ်ပေါ်လာမည်မဟုတ်။

 အာဒံ၏သေဆုံးခြင်းသည် မျှော်လင့်ချက်မဲ့သွားသော အပြစ်သို့ ဖြစ်သွား ပေါ်လွင် နေသယောင်ဖြစ်ပြီ၊ မိန်းမအတွက်မူ သားမွေးဖွားလာသည်ကို မြင်ရသောအခါ အသက်ရှင်ရန်လမ်းကို မျှော်လင့်ချက်ရရှိခဲ့သည် (က၊ ၃း၂ဝ)။ ထိုအတွက်ကြောင့် သေမိန့်ကျနေသော်လည်း အသက်ရှင်ရန် လမ်းစတွေ့မြင် ရသည်။

 တစ်ချိန်တည်း၌ မိဘများအတွက် ဘုရားသခင်သည် ကောင်းသော အရာကိုသာပေးချင်သည်။ မကောင်းသည့်အရာများကို မပေးချင်ပါ။ သို့သော်လည်း လူတို့သည် မကောင်းသောအရာကိုသိနေပြီးဖြစ်သောကြောင့် ဘုရားသခင်သည် အကောင်းဆုံးကယ်တင်ခြင်းနည်းလမ်းကိုသုံးကာ သူတို့ကို ကယ်တင်ရတော့သည်။ တရားစီရင်အပြစ်ပေးနေသည့်တိုင် မိဦးဖဦးအတွက် မျှော်လင့်ချက်မပျောက်ဆုံးသေးပါ။ နားမထောင်ခြင်းကို ဘုရားသခင်ခွင့်လွတ်ကာ သူတို့မည်မျှပင်ပြောင်ပြောင်တင်းတင်း ကျူးလွန်ခြင်းပြုသော်လည်း ဘုရားရှင်ကို သံသယကင်းစွာဖြင့် ဆက်လက်ယုံကြည်ကာ ပရဒိသုဘုံ၌ နေထိုင်ရခြင်းအခွင့်ကို ပြင်ဆင်ပေးပြန်သည်။ သံသယစိတ်အကြောင်း၊ နှုတ်ကပတ်တော်ကို မယုံသင်္ကာဖြစ်ခြင်းအကြောင်းနှင့် မေတ္တာတော်ကို မယုံမကြည်ဖြစ်ခြင်းရှိရန် မလိုပါ။

 သိကျွမ်းခြင်းသဘောကိုကောင်းသည်ဟု ကျွနု်ပ်တို့အထင်ရှိသော်လည်း သိဖို့ရန် မကောင်းသောအရာအချို့ရှိနေပါသလား။

သောကြာနေ့ ဧပြီလ ၈ ရက်

ဆက်လက်လေ့လာရန်။

 အသက်ပင်နှင့်ကောင်းမကောင်းသိကျွမ်းရာအပင်တို့၏ ဆက်စပ်မှုကို သုံးသပ်ပါ။ အပင်နှစ်ပင်လုံးသည် ဧဒင်ဥယျာဉ်အတွင်း၌ တည်ရှိနေပါသည် (က၊ ၂း၉)။ အပင်၏နီးစပ်မှုပထဝီအနေအထားအရ တည်ရှိမှုထက် အရေးပါသောအရာရှိသေးသည်။ လူသားတို့သည် ကောင်းမကောင်းသိကျွမ်းရာ အပင်၏အသီးကို ယူစားမိသောအခါ နားမထောင်ခြင်းကြောင့် အသက်ပင်ကို စားရသောအခွင့်ဆုံးရှုံးသွားခဲ့သည်။ ထာဝရအသက်ရှင်ရသောအခွင့်လည်း ဆုံးပါးသွားခဲ့သည်။ ယင်းဆက်စပ်မှုအောက်၌ အကျင့်စာရိတ္တနှင့်ဝိညာဉ်ရေးရာ သဘောရွေးချယ်ခြင်းသည် ကိုယ်ကာယ အသက် ရှင်ခြင်းနှင့်သက်ဆိုင်ကြောင်း ရှောလမုန်မင်းကြီးသည် မိမိ၏သားကိုသွန်သင်ရာ၌ ‘‘ငါ၏ဥပဒေသကို မမေ့နှင့်။ ငါ့ပညတ်ကိုသင်၏နှလုံးစောင့်ရှောက်ပါစေ။ အကြောင်းမူကား၊ ပညတ်တရား သည် အသက်တာရှည်သော ကာလနှစ်ပေါင်းများ ကိုလည်းကောင်း၊ ငြိမ်ဝမ် ခြင်းကိုလည်းကောင်း တိုးပွားစေလိမ့်မည်’’ (သု၊ ၃း၁-၂)။ ဆက်စပ်မှုမှာ အနာဂတ်ကောင်းကင်ယေရုရှလင်မြို့တော်၌ အသက်ပင်သာရှိနေမည် ဖြစ်တော့သည်။ ‘‘မြို့လမ်းမအလယ်၌ အသက်ပင်ရှိ၏’’ (ဗျာ၊ ၂၂း၂)။

 ဘုရားသခင်သည်ဧဝကိုဖန်ဆင်းရာ၌ လူယောက်ျားထက်လည်းမမြင့်ရ။ နှိမ့်လည်းမနှိမ့်ကျရ။ သာတူညီမျှမှုအားလုံးရှိရမည်။ ဇနီးမောင်နှံနှစ်ဦးသည် သီးခြားစီနေရန်အကြံမရှိစေပါ။ တစ်ယောက်တစ်မျိုးတွေးတောဆင်ခြင်ရန် လွတ်လပ်စွာ ခွင့်ပေးထားသော်လည်း ဧဝအပြစ်ပြုပြီးနောက်မှာ ဘုရားသခင်မှ သူမ၏ စတင်ကျူးလွန်မှုအတွက် ယောက်ျား၏အုပ်စိုးမှုကိုခံရရန် သတ်မှတ် လိုက်သည်။ အာဒံသည်သူမကို အုပ်ချုပ်ရတော့သည်။ယော‌‌‌က်ျား၏ အလိုသို့လိုက်ရသော သဘောရှိသွားသည်။ ယင်းသို့ဖြစ်ခြင်းမှာ ကျိန်ခြင်း၏ တစ်ပိုင်းတစ်စပင်ဖြစ်သည်။ ကိစ္စတော်တော်များများ၌ မိန်းမသည်ကျိန်ခြင်းပိုခံရပြီး ဝန်ထုပ်ပို၍များပြားသည်။ လူယောက်ျားကို အုပ်စိုးခွင့်ပေးထားသောအခါမှာ တစ်ဖက်သတ်ဆန်သော အာဏာသုံးမှု များစွာပါဝင်လာသည်။ အတိုင်းမသိ စူးရှတော်မူသောဥာဏ်တော်သည် ရွေးနုတ်ခြင်း စီမံကိန်းကိုချမှတ်၍ ဒုတိယအကြိမ် လူသားများအတွက် အခွင့်အရေးကိုထပ်မံပေးကာ စုံစမ်းစစ်ဆေးမှုအသစ် ပြုတော်မူခဲ့သည်။ အသင်းတော်အတွက်သြ၀ါဒများ အပိုင်း ၃၊ စ. ၄၈၄.

--ဝဝဝ--